A Bizottság 3169/87/EGK rendelete

(1987. október 23.)

egyes rendkívüli export-visszatérítésre jogosult marhahúsok kiviteli vámalakiságai tekintetében a 32/82/EGK, az 1964/82/EGK és a 74/84/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel Spanyolország és Portugália csatlakozási okmányára,

tekintettel a legutóbb a 467/87/EGK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 18. cikke (6) bekezdésére,

mivel a legutóbb a 2688/85/EGK rendelettel [3] módosított 32/82/EGK bizottsági rendelet [4] megállapította a marhahúsra nyújtott rendkívüli export-visszatérítés feltételeit;

mivel az 1964/82/EGK bizottsági rendelet [5] megállapította az egyes kicsontozott marhahúsdarabokra nyújtott rendkívüli export-visszatérítés feltételeit;

mivel a 74/84/EGK bizottsági rendelet [6] megállapította az egyes csontos marhahúsdarabokra nyújtott rendkívüli export-visszatérítés feltételeit;

mivel annak érdekében, hogy az illetékes hatóságok folyamatosan ellenőrizhessék a rendkívüli visszatérítés feltételeinek betartását, a fent említett rendeletek megkívánják bizonyos eljárások alkalmazását, különösen a termékek letörölhetetlen jellel, illetve bélyeggel való azonosítását; mivel az előbb felsorolt rendeletek azzal a céllal megállapított, jelenleg hatályos rendelkezéseit, hogy az érintett termékeket ne lehessen más termékkel kicserélni, kizárólag úgy lehet a visszatérítések mennyiségére megállapított feltételekkel összhangban alkalmazni, ha megkövetelik, hogy a kiviteli vámalakiságokat és megfelelő esetben a darabolást és a kicsontozást is abban a tagállamban végezzék, ahol az állatokat levágták; mivel a fent említett rendeleteket ennek megfelelően módosítani kell;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

(1) A 32/82/EGK rendelet 2. cikke (2) bekezdésének első albekezdése helyébe a következő szöveg lép:

"(2) Az igazolás a mellékletben foglalt mintának megfelelő tanúsítvány révén történik, amelyet az érintett fél kérelmére az intervenciós hatóság, vagy az azon tagállam által erre a célra kijelölt egyéb hatóság állít ki, ahol az állatokat levágták. A tanúsítványt át kell adni a vámhatóságnak kiviteli vámeljárás során. Az említett eljárást abban a tagállamban kell elvégezni, ahol az állatokat levágták."

(2) Az 1964/82/EGK rendelet 4. cikke a következő (4) bekezdéssel egészül ki:

"(4) A hús kicsontozását és a kiviteli vámalakiságokat abban a tagállamban kell elvégezni, ahol az állatokat levágták."

(3) A 74/84/EGK rendelet 4. cikke a következő (5) bekezdéssel egészül ki:

"(5) A hús kicsontozását és a kiviteli vámalakiságokat abban a tagállamban kell elvégezni, ahol az állatokat levágták."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a 32/82/EGK, az 1964/82/EGK és a 74/84/EGK rendelet mellékletében jelzett, 1987. december 1-jétől kiállított tanúsítványokra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1987. október 23-án.

a Bizottság részéről

Frans Andriessen

alelnök

[1] HL L 48., 1987.2.17., 1. o.

[2] HL L 148., 1968.6.28., 24. o.

[3] HL L 255., 1985.9.26., 11. o.

[4] HL L 4., 1982.1.8., 11. o.

[5] HL L 212., 1982.7.21., 48. o.

[6] HL L 10., 1984.1.13., 32. o.

--------------------------------------------------